**שמעון מאיר ריקלין** (נולד ב-5 ביוני 1963) הוא פובליציסט, ואיש תקשורת, כיום מגיש את התכנית "ריקלין ושות'" בעכשיו 14. ארכאולוג בהכשרתו.

קורות חיים
----------

ריקלין נולד בשכונת יד אליהו שבתל אביב, שבה גדל בשנותיו הראשונות.
אביו חיים היה לוחם בלח"י ממוצא פולני-ליטאי. אמו מרים עלתה מתוניסיה. תחילה התחנך בחטיבת הביניים המכינה לישיבות בני עקיבא גבעת שמואל, ולאחר מכן סיים את לימודיו התיכוניים בישיבת בר-אילן.

התגייס לצה"ל לחטיבת גולני וסיים בה קורס מ"כים, לאחר מכן עבר לאגף המודיעין שם שירת כארבע שנים והשתחרר כקצין בדרגת סרן.

בעל תואר ראשון בלימודי ארכאולוגיה ולימודים קלאסיים מאוניברסיטת תל אביב, ותואר שני בלימודי ארכאולוגיה מקראית מהאוניברסיטה העברית. השתתף בתוכנית ללימודי מנהיגות ויהדות באוניברסיטת ברנדייס שבארצות הברית.

קריירה
------

### ארכאולוג

ריקלין עבד כארכאולוג ברשות העתיקות של ישראל, ובהמשך כארכאולוג עצמאי.

### פוליטיקאי

ריקלין החל את פעילותו הציבורית במעלה מכמש, כשכיהן כחבר מטעמה במועצה אזורית מטה בנימין, חברות במזכירות תנועת "אמנה", והקמתה והובלתה של תנועת "דור ההמשך".

לצד שותפות בהקמת המאחז מצפה דני, נטל חלק בהקמתם של המאחזים מגרון, מצפה חגית ונווה ארז.

בתקופת הסכמי אוסלו, הוביל עם הרב חנן פורת את המאבק נגד פינוי העיר יריחו. פעל גם למען זכויות יהודים בהר הבית שבירושלים.

בשנת 2000 נערך בירור בכנסת לאחר שריקלין התבטא כי אם ראש הממשלה באותה עת אהוד ברק יפנה יישובים, הוא יירצח.

ריקלין התמודד בפריימריז במפלגת "הבית היהודי" לקראת הבחירות לכנסת העשרים, ונבחר למקום ה-16. מבקר המדינה קנס אותו בסכום של 1500 ש"ח על כך שניהל את חשבונתיו, בענין מימון הפריימריז, בניגוד לחוק. שובץ במקום ה-23 ברשימה המשותפת לכנסת עם מפלגת תקומה. בבחירות זכתה המפלגה בשמונה מנדטים בלבד.

### עיתונאי

ריקלין שימש חבר פאנל בתוכנית מועצת החכמים ששודרה בערוץ עשר בין השנים 2006-2010. בעת מבצע צוק איתן הפך למשתתף קבוע בחדשות הלילה של ערוץ 2, ושימש שם כפרשן. חבר בפאנל תוכנית "הצוללת" בערוץ הכנסת, וחבר קבוע בתוכנית הפאנליסטים הפטריוטים בעכשיו 14, והחל מאפריל 2018 משמש כפרשן מדיני, במהדורת החדשות של הערוץ. לצד השתתפות בתוכניות אקטואליה ברדיו ובטלוויזיה, כתב ריקלין גם טורי דעה לעיתונים "מקור ראשון" ו"בשבע", ולאתר האינטרנט "וואלה!".

תקופה קצרה במהלך שנת 2014 הגיש תוכנית בשם "הפרלמנט של שמעון ריקלין" בתחנת גלי ישראל, והיה אורח קבוע בתוכנית הרדיו של אראל סג"ל בגלי צה"ל.

ריקלין הקים את אתר החדשות "אמת ללא גבולות". האתר הפסיק להתעדכן ב-2013.

ב-2018 דורג על ידי גלובס במקום ה-22 ברשימת 50 העיתונאים המשפיעים בישראל לשנת 2017.

באוגוסט 2018, לאחר שנורו מרצועת עזה לישראל 180 רקטות תוך יום אחד, כתב על כך ריקלין בטוויטר: "אם הם ממשיכים לירות עלינו צריך לאחל להם חורבן והרס. שיראו שבעל הבית השתגע". בתגובה כתב עופר כסיף: "חלאה נאצי שכמוך. מאחל לך ולחבורת הזבלים שלך הרס וחורבן". ריקלין הגיש נגדו תביעת דיבה, שהסתיימה בפשרה, שבמסגרתה פיצה כסיף את ריקלין בסכום שנותר חסוי והתנצל על הכינוי נאצי ועל שכתב באופן רגשני.

כתב בטוויטר על אזרחים ערבים ישראלים שנהרגו מטילי חמאס "חבל שרק 2".

באוגוסט 2018 החל להגיש ביחד עם אראל סג"ל את התוכנית ריקלין&סגל בערוץ 20 אך לאחר פרישתו של סג"ל מהערוץ, הצטרף ינון מגל לתוכנית ושמה שונה ל"ריקלין&מגל". בשנת 2019 עבר שותפו לתוכנית ינון מגל להנחות את התוכנית "הפטריוטים" שחזרה לשידור, בעקבות זאת נשאר שמעון ריקלין במשבצת השידור להנחות עם מגישים מתחלפים את התוכנית, ששמה נקרא מאז "ריקלין ושות".

ב-20 באוקטובר 2021 הודיע כי לוקח הפסקה מעולם התקשורת ומכל תפקידיו בטלוויזיה וברדיו. לאחר כמה שבועות חזר לשדר כרגיל.

במאי 2022 הגישה האגודה למען הלהט"ב בישראל תביעת דיבה בסך 450,000 ש"ח נגדו, לאחר שכינה אותם בשידור בערוץ 14 "חבורת מטורפים" ו"חבורת סוטים".[דרוש מקור]

### כיזם ואיש עסקים

ריקלין יוזם פרויקטים בתחום הנדל"ן בישראל.[דרוש מקור]

מנהל "הקרן להשקעות" להשקעת יהודי התפוצות במיזמים ישראלים.[דרוש מקור]

הוא היה הבעלים של אולם השמחות "באר מרים" באזור התעשייה שער בנימין.בינואר 2017, המנהל האזרחי ביהודה ושומרון חזר בו מההחלטה להגיש תביעה נגד ריקלין בגין הפעלת האולם. לפי התביעה שהוכנה, השימוש בשטח היה בניגוד לייעודו כשטח תעשייה. במרץ 2024 תבע הממונה על הרכוש הממשלתי והנטוש באיו"ש מריקלין לפנות את המגרש שבו שכן האולם, שאותו הסב ריקלין לחנות, ולשלם למדינה כ-750 אלף ש"ח.

חיים אישיים
-----------

ריקלין נישא לניצנית, בתו של העיתונאי ומייסד מועצת יש"ע ישראל הראל, ולהם שלושה ילדים. בני הזוג התגוררו במעלה מכמש, שם שימש ריקלין כיושב ראש המזכירות. ביתו נבנה על ידי חברת אמנה במקום שנטען לאחר זמן שהוא מחוץ לתוכנית המתאר, וכי הוא קרקע פרטית כביכול של תושבי הכפר הפלסטיני, דיר דיבוואן.

ביוני 2020 התגרש, ועבר לגור בתל אביב. ב-11 בנובמבר 2021 נישא למו"לית גלובס, אלונה בר און.

קישורים חיצוניים
----------------

ויקישיתוף מדיה וקבצים בנושא **שמעון ריקלין** בוויקישיתוף
* אתר האינטרנט הרשמי של שמעון ריקלין
* שמעון ריקלין, ברשת החברתית פייסבוק

* שמעון ריקלין, ברשת החברתית אקס (טוויטר)
* עמוד הדעות של ריקלין בוואלה!

### כתבות

* רבקי גולדפינגר, עניין אישי - שמעון ריקלין, באתר ערוץ 7, 29 בינואר 2015
* הודיה כריש-חזוני, מקור ראשון, "אומרים שאני חרטטן – אז למה לוקחים אותי ללב?", באתר nrg‏, 31 במרץ 2017
* הילו גלזר, "נשיג שוויון או שנחריב את המצודה", באתר הארץ, 16 באפריל 2018
* ריקי רט, ‏"במקום שהדתיים יכבשו את התקשורת, היא כובשת אותם", בעיתון מקור ראשון, 26 באוגוסט 2018
* אתר למנויים בלבד רותם שטרקמן, ריקלין חשד לפני כולם שנתניהו מקבל שוחד מאלוביץ'. למה הוא מחק את הציוצים?, באתר TheMarker‏, 28 באפריל 2021
* אבנר הופשטיין, ריקלין שופרסטאר, באתר זמן ישראל, 6 ביוני 2021

### וידאו

* הערוץ של שמעון ריקלין באתר יוטיוב
* שמעון ריקלין בטקס יום השואה האלטרנטיבי ה-13, סרטון באתר יוטיוב
* שמעון ריקלין: היעדר ריבונות המדינה - הוא הגורם מס' 1 ליוקר המחיה, סרטון באתר יוטיוב (אורך: 8:16)
* סרטוניםדוד ורטהיים‏, "נתניהו הוא שליח השם". סגל וריקלין השתוללו באולפן וואלה, באתר וואלה!‏, 26 ביולי 2018
* סוכן תרבות - שמעון ריקלין בכותרות - 17.08.18, סרטון באתר יוטיוב

הערות שוליים
------------

1. ↑  הפרוטוקול באתר הכנסת
2. ↑  תומר שדמי, גינויים בכנסת לאיומים שהושמעו נגד ברק, באתר ynet, 29 במאי 2000
3. ↑  חנן גרינווד, ‏שמעון ריקלין הודיע כי יתמודד בפריימריז הבית היהודי, באתר כיפה, 13 בדצמבר 2014
4. ↑  פרק שני, דוח על תוצאות ביקורת החשבונות של המתמודדים בבחירות המקדימות לתפקיד חבר הכנסת העשרים, מבקר המדינה יוסף שפירא
5. ↑  בחירות 2015, ‏הכירו את שמעון ריקלין, באתר כיפה, 2 בינואר 2015
6. ↑  ענת ביין-לובוביץ', ‏העיתונאים המשפיעים 2017, באתר גלובס
7. ↑  להרחבה ראו: העימותים בגבול ישראל–רצועת עזה (2018–2019)#אוגוסט 2018.
8. ↑   ציוץ של שמעון ריקלין ברשת החברתית אקס (טוויטר), 9 באוגוסט 2018
9. ↑  אבישי גרינצייג, ‏העיתונאי שמעון ריקלין תובע את עופר כסיף על כך שקרא לו "חלאה נאצי", באתר מעריב אונליין, 20 במרץ 2019
10. ↑   ציוץ של אבישי גרינצייג ברשת החברתית אקס (טוויטר), 13 בינואר 2020  
 ציוץ של עופר כסיף ברשת החברתית אקס (טוויטר), 13 בינואר 2020  
עופר כסיף התנצל בפני שמעון ריקלין על שכינה אותו "נאצי", באתר ערוץ 7, 14 בינואר 2020
11. ↑  יהונתן גוטליב, שמעון ריקלין יוצא ל"חופשה מהתקשורת", באתר ערוץ 7, 20 באוקטובר 2021
12. ↑  משה ליכטמן, ‏שמעון ריקלין מהבית היהודי קיבל קרקע למפעל - והקים אולם אירועים, באתר גלובס, 3 בינואר 2016
13. ↑  משה ליכטמן, ‏פעיל הבית היהודי שמעון ריקלין לא ייתבע על שימוש חורג בקרקע, באתר גלובס, 25 בינואר 2017
14. ↑  דותן לוי, אחרי שני עשורים: שמעון ריקלין נתבע לפנות את הקרקע בשער בנימין, באתר כלכליסט, 6 במרץ 2024
15. ↑  שבתי בנדט‏, ביתו של שמעון ריקלין, שתמך בחוק ההסדרה, נבנה על קרקע פלסטינית פרטי, באתר וואלה!‏, 20 באפריל 2017
16. ↑  ציוץ של "פנאי פלוס" בטוויטר, 25 ביוני 2020
17. ↑  בנוכחות נתניהו: שמעון ריקלין התחתן עם אלונה בר און

|  |
| --- |
| תוכניות | ישראל הבוקר • האולפן הפתוח • ריקלין ושות • מהדורת החדשות המרכזית של עכשיו 14 • הפטריוטים • שבע • כלכלי בלילה • פָתְחִי את שַׁי |
| סגל | נועם אמיר • עקיבא ביגמן • הלל ביטון רוזן • שרה ב"ק • שי גולדן • בועז גולן • שרון גל • נוה דרומי • יותם זמרי • יערה זרד • מגי טביבי • נתי לנגרמן • ינון מגל • אראל סג"ל • גיל ססובר • איתמר פליישמן • מוטי קסטל • שמעון ריקלין • ליטל שמש • ברוך ידיד • תמיר מורג • דני רופ • אריאל עידן • גלעד צוויק • יהונתן וייס • שלו כחלון • שגיא אלמוג כהן • דור אזרד • מורן סקיטל • אליה פרג'ון • אדיר לחקים • טל היינריך • עתי שלו • רונה לוי • דרור בלאזדה • יעקב ברדוגו • ליאור סודרי • שיראל ללום נהיר |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008054190205171
* GND: 1111066787
* VIAF: 12147118265326342239
* WorldCat: viaf-12147118265326342239

 |